การวิจัยและพัฒนา

การวิจัยและพัฒนาในด้านต่าง ๆ
ถือเป็นนโยบายสำคัญที่บริษัทจะต้องดำเนินการอย่างต่อเนื่องและสม่ำเสมอ
เพื่อเพิ่มประสิทธิภาพและสร้างมูลค่าเพิ่มของผลิตภัณฑ์ ตามโครงสร้างธุรกิจซึ่งแบ่งออกเป็น 2
สายธุรกิจคือ สายธุรกิจสำนักพิมพ์ ดูแลรับผิดชอบการจัดทำและเตรียมต้นฉบับ และสายธุรกิจโรงพิมพ์

สายธุรกิจสำนักพิมพ์ ได้มีการพัฒนาระบบฐานข้อมูลโดยการเปิด Website โดยเปิดผ่าน
www.amarin.co.th เพื่อเพิ่มช่องทางการขายผ่านทาง internet
ส่วนการวิจัยเพื่อออกผลิตภัณฑ์ใหม่ในรอบปีที่ผ่านมาบริษัทได้ทำการวิจัยตลาดผู้อ่านหนังสือเพื่อเตรียมออกนิตยสารฉบับใหม่
รวมทั้งได้วิจัยตลาดผู้อ่านหนังสือเพื่อนำมาปรับปรุงผลิตภัณฑ์ให้มีความทันสมัยและตรงตามความต้องการของลูกค้า

สายธุรกิจโรงพิมพ์ ในปี 2542 โดยลงทุนในเทคโนโลยีการจัดยกฟิล์มด้วยเครื่องคอมพิวเตอร์
และลงทุนปรับเปลี่ยนเครื่องจักรในการเย็บเล่มให้ทันสมัยรวดเร็วขึ้น
เพื่อรองรับงานปกแข็งคุณภาพสูง

ส่วนในปี 2544 บริษัทฯ ได้ลงทุนจัดหาเครื่องพิมพ์รุ่นใหม่ที่ทันสมัย
เพื่อทดแทนเครื่องจักรเดิมที่ล้าสมัย จำนวน 6 เครื่อง รวมทั้งเครื่องมือ ตลอดจนอุปกรณ์อื่น ๆ
ที่ทันสมัยสอดคล้องกับระบบพิมพ์ชุดใหม่ และในปี 2545
ได้ปรับปรุงพัฒนางานระบบงานหลังพิมพ์ในด้านอุปกรณ์ เครื่องมือ เครื่องจักร
ที่มีเทคโนโลยีระดับสูงเพื่อเป็นการเชื่อมโยงต่อจากระบบงานพิมพ์ให้มีความสมบูรณ์ครบถ้วนกระบวนการผลิต
ในช่วงกลางปีได้ติดตั้งเครื่องไสกาวเข้าเล่มปกอ่อนและปกแข็งที่ทันสมัยที่สุด
เพื่อเพิ่มศักยภาพฝ่ายหลังพิมพ์
ซึ่งได้ดำเนินการติดตั้งและใช้รองรับงานเข้าเล่มไสกาวปกอ่อนและปกแข็งคุณภาพสูงได้เป็นที่เรียบร้อยแล้ว
เมื่อปลายปีเดียวกัน

สำหรับในปี 2546-2547 บริษัทฯ ได้มีการปรับปรุงกิจการขนานใหญ่อีกครั้ง
เพื่อยกระดับมาตรฐานให้ดียิ่งขึ้นไปอีก ด้วยการเปลี่ยนเครื่องพิมพ์หลักที่ใช้งานมานานทั้งหมด
การลงทุนเพิ่มเติมเครื่องทำเล่มอัตโนมัติขนาดใหญ่อีก 1 ระบบ การขยายอาคารรับรองลูกค้า
คลังสินค้า การปรับปรุง Work Flow การผลิต ให้มีความเร็วสูงขึ้น
และการปรับการทำงานของฝ่ายผลิต เป็น 3 กะ ทำงาน 7 วัน ตลอด 24 ชั่วโมงต่อสัปดาห์
เพื่อรองรับการขยายตัวของตลาดงานพิมพ์ในอนาคต

บริษัทฯ ได้ดำเนินการพัฒนาปรับปรุงเครื่องจักรให้มีประสิทธิภาพเต็มที่
มีแผนการปรับเปลี่ยนเครื่องจักรและเทคโนโลยีการผลิตใหม่ ๆ
เข้าทดแทนตามสมควรอย่างสม่ำเสมอโดยการจัดหาระบบคอมพิวเตอร์การผลิตรุ่นใหม่จำนวน 30
เครื่องเป็นเงิน 7 ล้านบาท เพื่อปรับเสริมศักยภาพการออกแบบ
จัดวางหน้าให้รวดเร็วยิ่งขึ้นทั้งสายธุรกิจสำนักพิมพ์และสายธุรกิจโรงพิมพ์

ในด้านการผลิต บริษัทฯ มีแผนการที่จะนำเครื่องจักรและอุปกรณ์
ที่มีความทันสมัยในด้านเทคโนโลยีการผลิตใหม่ ๆ เข้ามาเพิ่มเติม
และทดแทนตามระยะเวลาที่เหมาะสมและต่อเนื่องตลอดเวลา
เพื่อเพิ่มขีดความสามารถในการรองรับ ปริมาณงานผลิตของสายธุรกิจ สำนักพิมพ์
และสายธุรกิจโรงพิมพ์ที่มีเพิ่มมากขึ้นทุกวัน ในปี 2548 บริษัทฯ ได้ติดตั้งเครื่องพิมพ์ สี่สี
พร้อมอุปกรณ์พิเศษ แบบ Full Option เพิ่มอีก 3 เครื่อง
ทำให้สามารถทำการผลิตงานพิมพ์ควบคู่ไปกับเครื่องพิมพ์ชุดเดิมได้อย่างมีประสิทธิภาพ
อีกทั้งได้ติดตั้งระบบคอมพิวเตอร์ขนาดใหญ่ พร้อมเครือข่ายความเร็วสูงพิเศษ
เพื่อเพิ่มขีดความสามารถในการออกแบบ จัดวางหน้าให้มีความสะดวก รวดเร็ว
สามารถรองรับความต้องการได้มากขึ้น

ในปี 2550 บริษัทฯ ดำเนินการติดตั้ง ระบบซอฟแวร์ ERP (Enterprise Resource
Planning) ซึ่งเป็นระบบข้อมูลบริหาร ที่ใช้ในการวางแผนที่ซับซ้อนได้อย่างมีประสิทธิภาพ
สำหรับการบริหารควบคุมและเชื่อมโยงระบบการทำงานทุกส่วน ตลอดทั้งองค์กรเข้าด้วยกัน
อันจะนำมาซึ่งการปรับปรุงประสิทธิภาพการทำงานตลอดสายการผลิต (Process Improvement)
เป็นการเพิ่มศักยภาพในการใช้ทรัพยากรและเครื่องจักรอย่างคุ้มค่า (Maximized Resources
Utilization) เพื่อให้การบริหารงานนำไปสู่การผลิตสิ่งพิมพ์ที่มีคุณภาพสูง ในราคาต้นทุนที่ต่ำที่สุด
(Minimized Cost) และเกิด Value Chain เกิดปฏิสัมพันธ์ที่ดี ระหว่าง ห่วงโซ่ธุรกิจ
และหน่วยงานต่าง ๆ ทั้งในองค์กร และบริษัทในเครือ ซึ่งรวมถึง ลูกค้า และ Suppliers
ทำให้แต่ละส่วนงาน สามารถทำงานร่วมกันได้อย่างมีประสิทธิภาพ ด้วยข้อมูลเดียวกันที่เป็นปัจจุบัน
(Real Time)

บริษัทฯ ทำการขยายพื้นที่ก่อสร้างอาคารคลังสินค้าเพิ่มเติมในการจัดเก็บสินค้าสำเร็จรูป
และวัตถุดิบที่สำคัญต่อการผลิต เพื่อความสะดวกรวดเร็วในการใช้งาน ได้ดำเนินการเสร็จสมบูรณ์
และใช้งานมาระยะหนึ่งแล้ว

ในส่วนการเตรียมรองรับการขยายตัวของธุรกิจโรงพิมพ์ในอนาคต บริษัทฯ
อยู่ในระหว่างการเตรียมจัดซื้อที่ดินแปลงใหม่ในทำเลยุทธศาสตร์ (Strategic Location)
ที่ไม่ห่างไกลจากโรงพิมพ์ปัจจุบันนัก เพื่อเตรียมรองรับการเติบโตของโรงพิมพ์ในอนาคต
เพื่อเตรียมพื้นที่สำรองให้พร้อมที่จะใช้ก่อสร้างโรงพิมพ์ใหม่ตามความจำเป็นของการขยายตัวทางธุรกิจ

ในเชิงของการพัฒนาบุคลากร บริษัทฯ มีความภาคภูมิใจในการพัฒนาบุคลากร
เราสามารถสร้างช่างผีมือ สร้างหัวหน้างาน สร้างผู้บริหารรุ่นใหม่ที่เติบโตอยู่ในสายงานต่าง ๆ
เป็นผลสำเร็จด้วยดี บริษัทฯ สนับสนุนการฝึกอบรมอย่างมีประสิทธิภาพ ทั้งภายในองค์กร
และการส่งพนักงานไปฝึกอบรมและดูงานยังต่างประเทศ ทำให้บริษัทฯ
มีบุคลากรที่เป็นกำลังสำคัญในการขับเคลื่อนองค์กร ทำให้สายธุรกิจโรงพิมพ์เติบโต ได้อย่างมั่นคง

รายจ่ายสำหรับการวิจัยและพัฒนา ในรอบระยะเวลา 3 ปี ที่ผ่านมา

หน่วย : ล้านบาท

2549 2548 2547

1 ค่าวิจัยและพัฒนาผลิตภัณฑ์ 0.12 0.48 0.86

2. เงินลงทุนเพื่อปรับเปลี่ยนและพัฒนาเครื่องจักร 115.85 132.64 19.56